El 250 aniversari de la Confraria de la Mare de Déu dels Dolors centra els actes de la Setmana Santa a Llíria
22 de març de 2018

La inauguració de l'exposició commemorativa del 250 aniversari de la fundació de la Confraria de la Mare de Déu dels Dolors de Llíria va obrir ahir la programació dels actes culturals que l'Ajuntament ha organitzat amb motiu de la celebració de la Setmana Santa 2018 en la localitat. La mostra es podrà visitar fins al pròxim 27 de març en Ca la Vila.

L'acte va comptar amb la presència de l'alcalde Manolo Civera, junt amb el regidor de Cultura, Paco García, i el de Festes i Música, Pedro Vicente, entre altres, així com una representació de la confraria encapçalada pel seu prior Vicente Cerezo i la presidenta Concepció Portolés. A més, va actuar un quintet de metall de la Banda Primitiva de Llíria, “CampBrass”.

La programació cultural de Setmana Santa oferix, com ve sent tradicional en el municipi, una gran oferta musical. L'església de la Sang acollirà dos esdeveniments de música coral, la tretzena edició de Festival de Cors de Setmana Santa i el concert del cor Gomville & Caius College de la Universitat de Cambridge.

A més, Ca la Vila serà l'escenari d'altres dos actuacions musicals a càrrec del quartet de música de vent “Special Wind Quartet” i del Grup de metalls del Conservatori Professional de música de València “Velluters”. En este mateix acte se celebrarà un reconeixement al músic local Miguel Torres castellà, compositor de l'obra “Virgen de los Dolores”.

El quartet de corda “Cadenza Autentica Quartet” oferirà també un xicotet concert per a clausurar la mostra commemorativa del 250 aniversari de la germandat religiosa.

L'agenda programada conclourà el dissabte 31 de març, amb la conferència sobre la història de la Confraria de la Mare de Déu dels Dolors a càrrec de Josep Antoni Llibrer i la tradicional visita guiada a la torre-campanar de l'església de la Sang.

Estes activitats culturals completen la programació de la Setmana Santa a Llíria junt amb els actes religiosos que organitzen les confraries de la Sang, de la Mare de Déu dels Dolors i de l'Oració de Jesús en l'Hort i el Sant Calze.